છાપી ખાતે તેઓએ પ્રથમ ઐતિહાસિક સહકારી મંડળીની સ્થાપના કરી તેના પ્રમુખ બન્યા જે જિલ્લા માટે એક યશકલગી સમાન બની છે. આ ઉપરાંત બનાસકાંઠા જિલ્લાના ખેડૂતોના સેદ્રાસણ મુકામે મળેલ અધિવેશનમાં જિલ્લા ખેડૂત મંડળના સ્થાપના કરી અને તેના પ્રથમ પ્રમુખ બનવાનું માન તેમને ફાળે ગયું. ઉત્તરોત્તર પ્રગતિના એક પછી એક સોપાન સર કરતાં ગલબાભાઈ મુંબઈ રાજ્યની વિધાનસભામાં સર્વાનુમતે ચૂંટાયા. રાજકારણમાં સક્રિય હોવા છતાં આધ્યત્મભાવમાં રત અને ધર્મપરાયણ એવા ગલબાભાઈના જીવનનું આ એક અનેરું પાસું હતું. તેઓશ્રીના નેતૃત્વ હેઠળ ૪૦૦ ઉપરાંત ખેડૂતોની પહેલી ખાસ ટ્રેઇન ભારત યાત્રાએ ગઈ. તેમની પ્રેરણાથી નૂતન ગુજરાતની સ્થાપના પ્રસંગે ડીસા મુકામે જિલ્લા ખેડૂત મંડળનું અધિવેશન મળ્યું હતું.